
«Cuerpos celestes». Creació: AzkonaToloza. Direcció i posada en escena: Laida Azkona Goñi, Txalo Toloza-Fernández. Dramatúrgia: AzkonaToloza amb la col·laboració de Raquel Cors Munt. Assistent de direcció: Raquel Cors Munt. Col·laboració en la recerca documental: Leonardo Gamboa. Disseny de l’escenografia: Xesca Salvà. Disseny del so i banda sonora original: Rodrigo Rammsy. Disseny de la il·luminació: Ana Rovira. Disseny espacial: Xesca Salvà i AzkonaToloza. Disseny audiovisual: Raquel Cors Munt i MiPrimerDrop. Disseny de vestuari: Jorge Dutor. Cap tècnic: José Pablo Parra. Producció executiva: Helena Febrés Fraylich. Relator: Ivan Gil Delgado. Una coproducció d’AzkonaToloza, Théâtre Garonne - Scène Européene (Tolosa de Llenguadoc) i el Grec 2024 Festival de Barcelona. Amb el suport del Departament de Cultura i de l’Institut Català de les Empreses Culturals (ICEC) de la Generalitat de Catalunya, beques Barcelona CREA 2023 de l’Ajuntament de Barcelona, el Centro de Cultura Contemporánea Condeduque de Madrid, el Centre de Creació d'Arts Escèniques - El Canal de Salt, Centre de Cultura Contemporània de Barcelona​. Amb la col·laboració del programa Innova, promogut per la Fundació Caja Navarra i la Fundació “la Caixa”.  El projecte ha fet residències a Azala Espazioa, L’Animal a l’esquena, Théâtre Garonne, Centro de Cultura Contemporánea Condeduque de Madrid, Fundació Brossa, El Canal - Centre d’Arts Escèniques de Salt, Teatre L’Ateneu de Celrà i Nau Ivanow. Sala Teatre CCCB, Centre de Cultura Contemporània de Barcelona. Del 10 al 12 de juliol.
_______________________________________________________________
Houston, tenim un problema


AzkonaToloza va abandonar amb «Canto mineral» la seva documentació sobre els estralls del colonialisme i les vergonyants connexions amb l'aval de la cultura («Extraños mares arden»; «Tierras del Sud»; «Teatro Amazonas»). Ara, fan un pas més al futur i comproven com la Humanitat no aprèn dels seus errors: s'està preveient el desenvolupament espacial, com durant el Far West americà. Tot i les normatives que parlen d'un tractament respectuós amb l'espai i que sigui per a gaudi universal, es multipliquen les operacions industrials i es venen finques de la lluna (per exemple) quan encara és impossible arribar-hi com a particular. I viure-hi, de cap de les maneres, sense dependre dels enviaments de La Terra.


El seu verbatim és diferent de l'habitual. Ara, han dedicat totes les hipòtesis científiques en el personatge de Valentina K. Això simplifica el relat i li aporta un element lúdic de representació. El divulgador Carl Sagan («Voyager», TNC, 2012) és un referent alabat per a aquesta Valentina. Si Sagan va construir un arxiu sonor per donar a difondre l'existència humana a la Terra durant aquests dos mil·lennis (per ara), ara és Valentina la que escriu un dietari més agònic des de l'espai. Ho fa amb la calma d'un mortal que coneix la seva fi: Després de tanta recerca i desig de progrés espacial decideix aparcar-hi. Com si fos un ermità amb necessitat de contemplar i escoltar.


De fet, aquest ha estat el leit motif en la construcció de «Cuerpos celestes». L'acció s'ha concentrat en uns 70 minuts, davant les prop de 120 minuts dels muntatges anteriors. Se'ls nota encara una voluntat de posar moltes veus i opinions que es converteix en una cascada de dades científiques que costen processar. Sí que interessa la seva cosmovisió, tot i que no difereix massa del treball anterior. Des del futur llunyà exposen el futur mitjà a partir de les projeccions que la política i el capitalisme exposen com a futuribles en el nostre present del 2024. Quan una societat imagina un estadi, aquest assoleix el primer camp de realitat.


La construcció de l'espai, ara, ve condicionat pel set televisiu que van construint per a les gravacions audiovisuals de Valentina. Hi ha una ironia constant de fer caricatura al pensament predominant de la societat occidental. I continuant amb uns paràmetres inamovibles no cal ser massa futuròleg per advertir que Houston tornem a tenir un problema.
Jordi Bordes, Recomana, 17 juliol 2024

Conspirant amb volcans i asteroides 


Al seu projecte «Pacífico», Laida Azkona Goñi i Txalo Toloza-Fernández (AzkonaToloza) van documentar escènicament els estralls que el neocapitalisme està produint al Con Sud. Les peces majors d’aquella aventura són «Extraños mares arden», «Tierras del Sud» i «Teatro Amazonas», i en totes tres viatjaven al passat  per rastrejar les causes, els interessos i l’abast dels grans conflictes derivats del colonialisme i l’extractivisme, a fi de desmuntar la història oficial i denunciar la barbàrie perpetrada contra els pobles originaris. En canvi, amb el projecte Falla —compost, de moment, per «Canto mineral», «Concierto geológico» i aquest «Cuerpos celestes»— formulen hipòtesis de futur que impliquen fabulacions i un llarg flirteig amb la ciència-ficció.


Si «Canto mineral» converteix l’escena en un camp de forces magnètiques i «Concierto geológico» consisteix sobretot en un viatge sonor comandat per Rodrigo Rammsy, «Cuerpos celestes» parteix d’una indagació sobre els avenços de la mineria aeroespacial per fer una prospectiva amb altes dosis d’imaginació. L’aposta és forta i no està exempta de riscos; la definició mateixa de “documental de ciència-ficció” incorre en una provocativa contradicció. El que es busquen és, d’una banda, mostrar com l’exploració espacial fa servir l’argot del colonialisme; i, de l’altra, resistir a aquesta lògica ampliant la noció de vida al món mineral i imaginant noves maneres de relacionar-s’hi.


La peça consta d’un fals documental, una videocreació en directe i una conferència quàntica. La complexa dramatúrgia conté també acudits sobre la relació entre planetes i satèl·lits, referents icònics de la ciència-ficció, un fotomuntatge esquemàtic —amb fites i noms claus en la conquesta de l’espai exterior— i informacions pràctiques sobre com arribar a Mart des de la Lluna i sobreviure-hi. En paral·lel a l’exposició de dades i relats, els performers van construint un paisatge entre lunar i marcià, fet de superfícies metàl·liques i cossos en suspensió. Al centre de la instal·lació —el disseny d’escenografia és de Xesca Salvà— sorgirà l’Olympus Mons, de color plata i pendent suau, on reverbera la llum que, emesa per diferents fonts, suggereix activitat volcànica. També en les filmacions resultarà crucial la il·luminació d’Ana Rovira.


Una de les coses que fan AzkonaToloza és rastrejar l’argot de la colonització a través de les declaracions de polítics i líders de les corporacions privades que estan encapçalant aquest nou colonialisme extractivista. Es remunten als orígens de la carrera espacial i a l’èpic discurs de John F. Kennedy l’any 1962; recorden el Tractat de l’Espai Exterior de 1967, que forma la base del dret internacional sobre l’espai; s’aturen en la llei coneguda com a SPACE Act, que, signada pel president Barack Obama el 2015, atorga als ciutadans nord-americans el dret a participar en l’exploració i explotació comercial de recursos espacials; i arriben fins al governador de Florida Ron DeSantis i la seva decisió de blindar les grans empreses de responsabilitats davant qualsevol accident. Queda clar que magnats com Jeff Bezos, Bill Gates i Elon Musk, entre d’altres, tenen via lliure per a l’extracció i mercantilització d’aquests bilions de recursos sense explotar.


El planeta Terra no és sinó un més dels cossos que no paren de desplaçar-se i ballar, en la sèrie de coreografies ancestrals —pols còsmic i gravetat— a què es lliura l’univers, tal com l’evoquen AzkonaToloza. La primera imatge de la Terra vista des de l’espai data del 1946 i va ser capturada per una càmera incorporada a un míssil que havia pertangut a un arsenal alemany durant la Segona Guerra Mundial —l’exploració espacial està molt relacionada amb la indústria bèl·lica—. I després hi ha aquella altra fotografia, realitzada el 14 de febrer 1990 per la càmera de la sonda Voyager 1, que ens mostra la Terra com “un punt blau pàl·lid” —A pale blue dot, en paraules de Carl Sagan— en l’immens espai.  


El fals documental, titulat «Valentina K. que estás en los cielos», orbita entorn de Valentina Kuznetsova Arteta, la primera dona a trepitjar Mart, l’any 2054. El seu nom és un homenatge a Valentina Tereixkova —la primera dona que va sortir a l’espai exterior—, i la K bé podria remetre a la segona inicial de l’escriptora Ursula K. Le Guin, que ja tenia reservat un lloc d’honor a «Canto mineral». Té gràcia que el segon cognom sigui basc, i també que defineixin la pionera com a astrofísica, astrogeòloga i astrotarotista. A través d’entrevistes i cartes sonores —«Cartas desde el mar de Sharp»— ens fa arribar les seves primeres impressions dels volcans i les platges vermelles, així com breus descripcions de les instal·lacions creades i la fallida missió de terraformar Mart per convertir-lo en una colònia d’extracció habitable. Va veure marxar els darrers colons i perviu fusionada amb el mineral al llarg dels segles. L’evocació  de l’última nau enlairant-se més enllà de Tharsis fa pensar en el lament de l’androide de Blade Runner.


Hi ha un salt a l’abisme en el fet d’atorgar vida a les pedres —d’acord amb les creences dels pobles originaris, tot està viu, fins i tot les roques—. Un làser travessa Laida-Valentina, cos en què convergeixen —diu— les estructures de tots els cosmos possibles: carn, fluid, gas, mineral i foc. Davant el volcà que fumeja, el seu moviment s’ajusta al batec sord del planeta vermell: “Hemos sido agujero negro, gravedad, magnetismo, estallido nuclear”.


La peça té moments intimistes en què hi tenen cabuda un recompte de cels —els que més han marcat els dos terrícoles en escena—, les memòries d’una marciana i l’amor entre l’astrofísic Carl Sagan i la periodista Ann Druyan. Les cartes sonores de Valentina K., com ampolles llençades al cosmos, s’inspiren, sens dubte, en aquell disc d’or amb sons de la Terra que va viatjar a bord de les dues sondes Voyager, vers l’espai obert interestel·lar, i que incloïa una gravació de batecs i ones cerebrals de Druyan. Alguns pensaments i records del planeta d’origen —com la imatge del mar des d’una platja basca— persisteixen en la metamorfosi mineral, perquè estan fets de la mateixa pols còsmica. Tots venim de les estrelles.

El verbatim no va gaire més enllà de discursos presidencials, cites de polítics o magnats —majorment en relació amb les antigues i noves curses espacials— i algun inspirat passatge de Sagan. El gruix de dades i coneixements obtinguts en el procés de documentació resta com a magma indiferenciat que muta en ficció i pren la forma d’una utopia —a vuit segles vista, això sí—. L’element de ciència-ficció permet que el to sigui més juganer; que la poesia arrisqui més. Pel que té de fabulació especulativa, el projecte presenta connexions amb diferents pràctiques artístiques entorn del concepte de plantocè —penso en la invitació de l’antropòloga Natasha Myers a aprendre a conspirar amb les plantes—, i està en sintonia amb les idees que va expressar Donna Harawaya través del concepte de chthulucene. Però AzkonaToloza van molt més lluny, perquè fan un salt quàntic a l’espai exterior. «Cuerpos celestes» és un viatge d’alteritat i conjur que busca imaginar un futur habitable i ecofeminista.

Ana Prieto Nadal, Núvol, 17 juliol 2024

